《诸公分韵蹑冒顿之区落焚老上之龙庭得老庭字 其二》
宋代·张孝祥

吴甲组练明，吴钩莹青萍。战士三百万，猛将森列星。

挥戈却白三，饮渴枯沧溟。如何天骄子，敢来干大刑。

呜呼三十年，中原饱膻腥。陛下极涵容，宗祊甚威灵。

犬羊尔何知，枭獍心未宁。囊血规射天，苍蝇混惊霆。

佛狸定送死，榆关不须扃。虏势看破竹，我师真建瓴。

便当收咸阳，政尔空朔庭。明堂朝玉帛，剑佩鸣东丁。

八章车攻诗，十丈燕然铭。我学益荒落，尚可写汗青。

作者简介：张孝祥（1132年—1170年），字安国，别号于湖居士，历阳乌江（今安徽和县乌江镇）人，卜居明州鄞县（今浙江宁波）。南宋著名词人，书法家。唐代诗人张籍的七世孙。张孝祥善诗文，尤工于词，其风格宏伟豪放，为“豪放派”代表作家之一。有《于湖居士文集》《于湖词》等传世。